Taxa Gazî ya Îstanbulî de ke tede kurdê elewîyî ciwîyenê 12ê adara 1995î de tay kesanê nenasan pê çekan hêrişê qewexaneyanê Ontaş, Yavuz, Dostlar û pastaxaneyê Sarioglu kerdbi. Hêriş de Halîl Kaya (76) ame qetilkerdene û 25 kesî birîndar bîyî. Hêrişî ra dima şar ver bi qereqolî rayîrî ra şi. Polîsan şarî ser o guleyî raşnayî û  Mehmet Gunduz qetil kerd, xeylêk kesî zî birîndar kerdî.
13ê adare de 15 hezar kesî seba protesto ameyî taxe û mabênê polîsan û şarî de pêkewtişî qewimîyayî. 14ê adare de taxe de qedexeyê tebervejîyayîş ame îlankerdene la hêrsê şarî dewam kerd. Leşkerî sewqê taxe bîyî. Anqara de protestoyê Gazî de 36 kesî birîndar bîyî. Hetê bînî ra taxa Gazî de komîteyêke ronîyaye û çar çîyî waştî; wa qedexeyê tebervejîyayîşî betal bo, destbendkerdeyî vera bidîyê, polîs û leşkerî wa anêgêrê taxe, cenazayî bidîyê. Waştişî ameyî redkerdene û hema roje 15 kesî merdî.
1ê Gulane de Umranîye de protestoyan de polîsan 5 kesî qetil kerdî û bi nê hawayî hûmara merdeyan bîye 22 û yê birîndaran zî bîye 150. Bi hezaran kesî zî ameyî destbendkerdene.
Nê destbednkerdeyan ra yew zî Hasan Ocak bi.  Roja destbendkerdişî ra 55 rojan ra dima 55ê gulana 1995î de daristan de cenazaya Ocakî dîyaye ke tira îşkence amebi kerdene û goristanê bêkesan de ameyo definkerdene. Polîsan verê muracatanê keyeyî de qet qebul nêkerd ke înan Ocak destbend kerdo. Keye temmuze de muracatê Mehkemeya Heqanê Merdiman a Ewropa (MHME) kerd. MHME seba ke heqê cuye binpay kerdo cezaya tazmînatî daye dewleta tirke.
Eşkera bi ke serebîutan de 7 kesî pê guleyanê polîsan kişîyayî. Dewaya vera 20 polîsan 8 serran dewam kerd. Têna nînan ra 2 polîsan Adem Albayrak û Mehmet Gundoganî cezaya zîndanî girewte, 18 polîsê bînî vera dîyayî. La bira ceza newe ra ameye betalkerdene. Keyeyan dewa ra xo apey ante û muracatê MHME kerd. MHME reyna cezaya tazmînatî daye Tirkîya.
Prosesê muhakemekerdişî de qet yew selahîyetdarê dewlete sey mesuldar nêameyî mojnayene. Serekwezîra ê çaxî Tansu Çîller, Mudiro Pêroyî yê Asayîşî Mehmet Agar, Walîyê Îstanbulî Hayrî Kozakçioglu herinda ke hesab bidê wayîrê hêrişan vejîyayî.
Rojanê verênan ê serebûtî de rayaumûmîye PKK kerd hedef la Serekê Dayîreyê Îstîxbaratî Hanefî Avciyî na îdîa red kerde û da zanayene ke beşanê îlegalan ê dewlete no qirkerdiş kerd. Avûkatanê dewa seba ke qisey bikero venga Avciyî da ke bêro mehkeme.
Merasîmê yadkerdişî yê serrgêra 20. de avûkatanê dewa ra Remzî Kazmazî wina vat: ''Çira Hanefî Avci qisey nêkeno? Wijdanê ci çin o? Eke o qisey bikero qetî na dewa newe ra do bêra akerdene.''
